**Na temelju članka 20. stavak 1. točka 7. Statuta Turističke zajednice Ličko-senjske županije, Skupština Turističke zajednice Ličko-senjske županije na sjednici održanoj 16. prosinca 2010.godine, donijela je**

**P O S L O V N I K**

**o radu Skupštine Turističke zajednice Ličko-senjske županije**

1. **OPĆE ODREDBE**

**Članak 1.**

**Ovim Poslovnikom uređuje se način rada Skupštine Turističke zajednice Ličko-senjske županije (u daljnjem tekstu: Skupština) i to:**

**-način konstituiranja Skupštine, postupak potvrđivanja odnosno prestanak mandata članova Skupštine,**

**-postupak izbora i razrješenje predsjednika zajednice, članova Turističkog vijeća i Nadzornog odbora i izbor predstavnika Zajednice u Sabor Hrvatske turističke zajednice,**

**-prava i dužnosti članova Skupštine,**

**-sazivanje i vođenje sjednice Skupštine i**

**-javnost rada Skupštine.**

**Članak 2.**

**Sastav, djelokrug i ovlaštenje Skupštine utvrđena su Statutom Turističke zajednice Ličko-senjske županije (u daljnjem tekstu: Zajednica).**

**Članak 3.**

**Rad Skupštine je javan.**

**Javnost se može iznimno isključiti samo u odnosu na isprave i podatke koji predstavljaju poslovnu tajnu.**

1. **KONSTITUIRANJE SKUPŠTINE, POSTUPAK**

**POTVRĐIVANJA ODNOSNO PRESTANAK MANDATA**

**ČLANOVA SKUPŠTINE**

**Članak 4.**

**Pripremne radnje za osnivanje Zajednice i sazivanje Osnivačke skupštine obavlja Turistički ured Turističke zajednice Ličko-senjske županije.**

**Članak 5.**

**Na Osnivačkoj Skupštini potvrđuje se mandat članova Skupštine, biraju članovi Turističkog vijeća, biraju odnosno imenuju se članovi Nadzornog odbora.**

**Na Osnivačkoj Skupštini donosi se Statut Zajednice i Poslovnik o radu Skupštine, a mogu se donositi i drugi akti potrebni za rad Zajednice (godišnji program rada, odluke o osnivanju i ustroju Turističkog ureda i sl.).**

**Na Osnivačkoj Skupštini bira se zapisničar i dva ovjerovitelja zapisnika.**

**Članak 6.**

**Osnivačku Skupštinu otvara i njome predsjedava Župan Ličko-senjske županije (u daljnjem tekstu: predsjednik Zajednice).**

**Članak 7.**

**Potvrđivanje mandata članova Skupštine obavlja se na početku Osnivačke Skupštine.**

**Potvrđivanje mandata iz stavka 1. ovog članka obavlja se na prijedlog verifikacijske komisije koju bira Skupština.**

**Verifikacijska komisija prijedlog za utvrđivanje mandata članova Skupštine podnosi na temelju izvješća o provedenim izborima.**

**Verifikacijsku komisiju sačinjava predsjednik i dva člana izabrani iz redova članova Skupštine.**

**Članak 8.**

**Od dana potvrđivanja mandata član Skupštine ima prava i dužnosti člana Skupštine određena Zakonom o turističkim zajednicama i promicanju hrvatskog turizma i Statutom Zajednice, do prestanka mandata.**

**Članak 9.**

**Potvrđivanjem mandata članova Skupštine i izborom predsjednika zajednice Skupština Zajednice smatra se konstituiranom.**

**Članak 10.**

**Članu Skupštine prestaje mandat u slučajevima utvrđenim Statutom Zajednice.**

**Ako član Skupštine podnese ostavku predsjednik Zajednice tekst ostavke dostavlja članovima Skupštine.**

**O sadržaju osnovanosti podnesene ostavke odlučuje se na sjednici Skupštine na temelju provedene rasprave.**

**Ako Skupština prihvati ostavku članu Skupštine prestaje mandat danom donošenja odluke o prestanku mandata.**

**Članak 11.**

**Nakon prestanka mandata člana Skupštine provodi se dopunski izbor.**

**Odredbe članka 10. Stavak 2., 3. i 4. odgovarajuće se primjenjuju i u drugim slučajevima prestanka mandata člana Skupštine predviđenih Statutom.**

1. **POSTUPAK IZBORA I RAZRJEŠENJA TIJELA ZAJEDNICE**

**Članak 12.**

**Skupština Zajednice bira članove Turističkog vijeća, te bira članove Nadzornog odbora.**

**Članak 13.**

**Prije provođenja izbora za članove Turističkog vijeća i Nadzornog odbora (u daljnjem tekstu: tijela Zajednice) odlučuje se o načinu glasovanja.**

**Tajno glasovanje provodi se u pravilu kada je broj predloženih kandidata veći od broja koji se bira odnosno imenuje.**

**Ako je donesena odluka da se izbor tijela Zajednice obavlja tajnim glasovanjem Skupština iz redova svojih članova bira Kandidacionu i Izbornu komisiju.**

**Članak 14.**

**U slučaju javnog glasovanja, glasovanje se obavlja na način propisan odredbama članka 52. i članka 53. ovog Poslovnika.**

**Članak 15.**

**Kandidacionu komisiju čini predsjednik i dva člana.**

**Izbornu komisiju čini predsjednik i dva člana.**

**Članak 16.**

**Kandidaciona komisija predlaže kandidate za Turističko vijeće i Nadzorni odbor.**

**Kada Skupština prihvati kandidacijsku listu za izbor tijela iz stavka 1. ovog člana**

**izbore provodi Izborna komisija.**

**Članak 17.**

**Za donošenje odluke o izboru tijela Zajednice potrebno je da na sjednici Skupštine prisustvuje više od polovice ukupnog broja članova Skupštine.**

**Izabrani su oni kandidati za koje je glasovala većina prisutnih članova Skupštine, a koji su dobili redom najveći broj glasova.**

**Ako se u slučaju iz stavka 2. ovog članka ne može utvrditi koji su kandidati izabrani, zbog toga što su dva ili više kandidata dobili jednak broj glasova, ponovno se glasuje samo za te kandidate.**

**Članak 18.**

**Tajno glasovanje provodi se glasačkim listićem.**

**Glasački listići su jednake veličine, iste boje i oblika.**

**Na glasačkom listiću imena kandidata navode se abecednim redom.**

**Članak 19.**

**Član Skupštine glasuje osobno i to jednim glasačkim listićem.**

**Član Skupštine glasuje tako da na glasačkom listiću zaokruži redni broj ispred imena kandidata za kojeg glasuje, a u slučaju razrješenja zaokružuje riječ "Za razrješenje" "Protiv razrješenja".**

**Glasački listić na kojem je zaokružen redni broj ispred imena većeg broja kandidata od broja koji se bira, smatra se nevažećim.**

**Nevažeći je i nepopunjen glasački listić kao i listić na kojem su dopisana nova imena odnosno glasački listić koji je tako popunjen da se ne može sa sigurnošću utvrditi za koje je kandidate član Skupštine glasovao odnosno da li je zaokružio riječ "Za razrješenje" ili "Protiv razrješenja".**

**Članak 20.**

**Rezultati glasovanja utvrđuju se na osnovu predanih glasačkih listića.**

**Rezultat glasovanja utvrđuje Izborna komisija.**

**Članak 21.**

**Ako pri glasovanju potreban broj glasova ne dobije toliki broj kandidata koji se bira, glasovanje se ponavlja za kandidate koji nisu dobili potrebnu većinu.**

**Ako se kod ponovljenog glasovanja ne dobije potrebna većina glasova prijedlog za izbor kandidata koji ni u ponovljenom glasovanju nisu dobili potreban broj glasova skida se sa dnevnog reda.**

**Članak 22.**

**U slučaju ponovnog glasovanja sjednica se prekida radi pripreme novih glasačkih listića.**

**Ponovno glasovanje provodi se po istom postupku kao i prvo glasovanje.**

**Članak 23.**

**Skupština može razriješiti člana Turističkog vijeća ako ne obavlja svoje dužnosti u skladu sa Zakonom i Statutom Zajednice.**

**Skupština će razriješiti člana Nadzornog odbora u slučaju njegovog opoziva.**

**Postupak za razrješenje odnosno opoziv u smislu stavka 1. i 2. ovog članka može se pokrenuti i na prijedlog 1/10 članova Skupštine ili predsjednika Zajednice.**

**Članak 24.**

**Skupština će razriješiti člana Turističkog vijeća ili Nadzornog odbora i u slučaju podnošenja ostavke.**

**U slučaju razrješenja članova Turističkog vijeća ili Nadzornog odbora odgovarajuće se primjenjuju odredbe članka 13. do 22. ovog Poslovnika.**

**Članak 25.**

**Imenovanje počasnih članova Zajednice obavlja se na način propisan odredbom članka 13. do 22. ovog Poslovnika.**

1. **IZBOR PREDSTAVNIKA ZAJEDNICE U SABOR HRVATSKE TURISTIČKE ZAJEDNICE**

**Članak 26.**

**Skupština bira predstavnike Zajednice u Sabor Hrvatske turističke zajednice.**

**Broj predstavnika, te kriteriji prema kojima se obavlja njihov izbor utvrđeni su Statutom Hrvatske turističke zajednice.**

**Izbor predstavnika Zajednice u Sabor Hrvatske turističke zajednice obavlja se na način propisan odredbom članka 13. do 22. ovog Poslovnika.**

1. **PRAVA I DUŽNOSTI ČLANOVA SKUPŠTINE**

**Članak 27.**

**Članovi Skupštine imaju pravo i dužnost da prisustvuju sjednicama Skupštine i sudjeluju u njihovom radu i odlučivanju.**

**Izuzetno od odredbe stavka 1. ovog članka počasni članovi Zajednice mogu sudjelovati u radu Skupštine, ali bez prava odlučivanja.**

**Članak 28.**

**Članovi Skupštine imaju pravo i dužnosti:**

1. **prisustvovati sjednicama Skupštine,**
2. **predlagati raspravu o pojedinim pitanjima,**
3. **postavljati pitanja u svezi s provođenjem odluka, zaključaka i drugih akata Skupštine,**
4. **podnositi prijedloge i postavljati pitanja u svezi sa radom Turističkog vijeća, Nadzornog odbora i radnih tijela Zajednice,**
5. **podnositi prijedloge i postavljati pitanja u svezi rada Turističkog ureda,**
6. **biti biran u radna tijela Skupštine i prihvatiti izbor.**

**Članak 29.**

**Članovi Skupštine imaju pravo na postavljena pitanja dobiti usmeni odgovor na sjednici Skupštine.**

**Ako nije moguće postupiti u skladu sa stavkom 1. ovog članka, članu Skupštine na postavljeno pitanje dostavit će se pismeni odgovor u roku 15 dana.**

**Članak 30.**

**Članovima Skupštine dostavljaju se izvješća, analize i drugi materijali o kojima će se raspravljati na sjednici Skupštine.**

**Članovi Skupštine imaju pravo uvida u sve materijale koji se pripremaju ili prikupljaju u Turističkom uredu.**

**Članak 31.**

**Članovi Skupštine imaju pravo koristiti tehnička i informatička sredstva u turističkom uredu koja su mu potrebna za obavljanje dužnosti.**

**Članak 32.**

**Član Skupštine ima pravo na naknadu troškova i izgubljenu zaradu nastalu u svezi sa radom u Skupštini i visini na način određen posebnom odlukom Skupštine.**

**Članak 33.**

**Član Skupštine u obavljanju privatnih i drugih poslova, bilo za sebe ili svojeg poslodavca, ne smije se koristiti položajem člana Skupštine.**

1. **SAZIVANJE I VOĐENJE SJEDNICE SKUPŠTINE**

**Članak 34.**

**Skupština radi na sjednicama.**

**Redovno odnosno izvanredno održavanje sjednice Skupštine uređeno je**

**Statutom Zajednice.**

**Članak 35.**

**Skupštinu saziva i njome predsjedava predsjednik Zajednice, a u njegovoj odsutnosti član Skupštine određen Statutom Zajednice (u daljnjem tekstu: predsjedavajući).**

**U slučajevima utvrđenim Statutom Zajednice Skupštine mogu sazvati Turističko vijeće, Nadzorni odbor, 1/10 članova Skupštine i direktor turističkog ureda.**

**Članak 36.**

**Poziv za sjednicu članovima Skupštine upućuje se u pravilu najmanje 10 dana prije dana određenog za održavanje sjednice.**

**Uz poziv za sjednicu članovima Skupštine dostavlja se prijedlog dnevnog reda i odgovarajući materijal koji će se razmatrati na sjednici Skupštine.**

**Uz pisani poziv za sjednicu dostavlja se i zapisnik sa prethodne sjednice.**

**Članak 37.**

**Sjednica se saziva pisanim pozivom koji sadrži mjesto, dan i sat održavanja sjednice.**

**Poziv na sjednicu dostavlja se i počasnim članovima Skupštine, te drugim pravnim i fizičkim osobama na koje se posredno ili neposredno odnosi dnevni red.**

**Članak 38.**

**Nakon otvaranja sjednice predsjedavajući daje potrebna objašnjenja u svezi sa radom sjednice Skupštine.**

**Članak 39.**

**Skupština može pravovaljano raditi ako je na sjednici nazočno više od polovice ukupnog broja članova Skupštine.**

**Ako se utvrdi da sjednici Skupštine nije nazočan dovoljan broj članova Skupštine, sjednica se odgađa za određeni sat istog dana ili za drugi određeni dan i sat.**

**Predsjedavajući je dužan prekinuti i odgoditi sjednicu Skupštine ako za vrijeme trajanja sjednice Skupštine utvrdi da više nije prisutan potreban broj članova Skupštine.**

**O odgodi sjednice za drugi dan pismeno se obavještavaju samo odsutni članovi Skupštine.**

**Članak 40.**

**O nazočnosti članova Skupštine sjednicama vodi se evidencija.**

**Predsjedavajući obavještava Skupštinu o tome tko je osim članova, pozvan na sjednicu Skupštine i koji su članovi obavijestili da su spriječeni prisustvovati sjednici.**

**Članak 41.**

**Na početku sjednice utvrđuje se dnevni red prema prijedlogu koji je naznačen u pozivu na sjednicu.**

**Predloženi dnevni red može se na početku sjednice i u toku rasprave o dnevnom redu proširiti ili pojedini predmet skinuti sa dnevnog reda na prijedlog predsjedavajućeg ili člana Skupštine.**

**Prijedlog za proširenje dnevnog reda sa novim predmetom o kojem nisu raspravljala nadležna tijela (Turističko vijeće, Nadzorni odbor) može se prihvatiti samo ukoliko predlagač obrazloži potrebnu hitnost.**

**Članak 42.**

**Poslije utvrđivanja dnevnog reda prelazi se na raspravu o pojedinim točkama, i to redom koji je utvrđen u prihvaćenom dnevnom redu.**

**Članak 43.**

**Na sjednici se o svakom predmetu dnevnog reda raspravlja prije nego što se o njemu odlučuje, osim ako je ovim Poslovnikom određeno da se odlučuje bez rasprave.**

**Predsjedavajući zaključuje raspravu kad utvrdi da nema više prijava za raspravu.**

**Članak 44.**

**Predsjedavajući otvara pojedine točke dnevnog reda i članovima Skupštine daje riječ po redu kojim su se prijavili.**

**Prijava za raspravu podnese se čim se otvori rasprava, a sve do zaključenja rasprave.**

**Nitko ne može govoriti na sjednici prije nego što zatraži i dobije riječ od predsjednika.**

**Članak 45.**

**Na sjednici može sudjelovati u raspravi i počasni član, a ostale osobe na poziv predsjedavajućeg.**

**Članak 46.**

**U raspravi se govori u pravilu sa govornice.**

**S mjesta se može govoriti samo ako tehnički uvjeti dozvoljavaju da se govornika čuje i da njegove riječi mogu biti zabilježene, o čemu odlučuje predsjedavajući.**

**Govornika može opomenuti na red ili prekinuti u govoru samo predsjedavajući.**

**Predsjedavajući osigurava da govornik ne bude ometan ili spriječen u svom govoru.**

**Članak 47.**

**Član Skupštine koji želi govoriti o povredi ovog Poslovnika ili o povredi utvrđenog dnevnog reda predsjedavajući mora dati riječ čim je ovaj zatraži.**

**O prigovoru iz stavka 1. ovog članka član Skupštine može govoriti najduže**

**3 minute.**

**Predsjedavajući je dužan poslije iznesenog prigovora dati objašnjenje o povredi ovog Poslovnika odnosno utvrđenog dnevnog reda.**

**Članak 48.**

**Na sjednici se može govoriti samo o temi o kojoj se raspravlja prema utvrđenom dnevnom redu.**

**Ukoliko se govornik udalji od predmeta dnevnog reda, predsjedavajući ga upozorava da se drži dnevnog reda.**

**Ako se govornik i poslije drugog upozorenja ne drži teme dnevnog reda predsjedavajući mu oduzima riječ.**

**Članak 49.**

**Na sjednici Skupštine može se odlučiti da govornik o istoj temi može govoriti samo jednom, a može se odrediti i vrijeme trajanja govora.**

**Članak 50.**

**Ako o nekom predmetu ima više prijedloga o svakom od njih glasuje se odvojeno.**

**Prvo se glasuje o prijedlogu koji najviše odstupa od predloženog rješenja i sukladno tom kriteriju, dalje o ostalim prijedlozima i amandmanima.**

**Članak 51.**

**O svakom predmetu dnevnog reda Skupština donosi odgovarajući akt.**

**Skupština donosi opće akte, programe i planove utvrđene Statutom Zajednice, te odluke, preporuke i zaključke.**

**Odluka se donosi kao akt kojim se odlučuje o izboru, imenovanju, razrješenju članova tijela Zajednice i izboru počasnih članova Skupštine.**

**Preporukom se ukazuje na podnesene prigovore i pritužbe na rad Skupštine i drugih tijela zajednice odnosno stručnih službi Zajednice.**

**Zaključkom se zauzimaju stavovi i izražavaju mišljenja o pitanjima o kojima se odlučuje odlukom.**

**Članak 52.**

**Na sjednici Skupštine glasuje se u pravilu javno, osim ako se na sjednici ne odluči drugačije.**

**Članovi Skupštine javno glasuju tako da se izjašnjavaju "ZA" i "PROTIV" prijedloga.**

**Javno glasovanje provodi se dizanjem ruke ili poimeničnim izjašnjavanjem.**

**Glasovanje dizanjem ruke provodi se na način da predsjedavajući prvo poziva članove Skupštine da se izjasne tko je "ZA" prijedlog, zatim tko je "PROTIV" prijedloga.**

**Poimenično glasovanje provodi se tako da se svaki pozvani predstavnik izjašnjava "ZA" i "PROTIV".**

**Članak 53.**

**Poslije završenog glasovanja, predsjedavajući utvrđuje rezultate glasovanja i na temelju rezultata objavljuje da li je prijedlog prihvaćen ili odbijen.**

**Članak 54.**

**O radu sjednice vodi se zapisnik.**

**Zapisnik sadrži osnovne podatke o radu sjednice, a naročito o prijedlozima iznijetim na sjednici i o donesenim odlukama.**

**U zapisnik se unosi i rezultat glasovanja o pojedinom predmetu.**

**Članak 55.**

**Svaki član Skupštine ima pravo na početku sjednice iznijeti primjedbe na zapisnik sa prethodne sjednice.**

**O osnovanosti primjedbe na zapisnik odlučuje se na sjednici bez rasprave.**

**Ako se primjedba prihvati, izvršit će se u zapisniku odgovarajuća izmjena.**

**Zapisnik na kojeg nema primjedbi kao i zapisnik o kojem su suglasno izvršene izmjene temeljem primjedbi smatra se usvojenim.**

**Članak 56.**

**Usvojen zapisnik potpisuju predsjedavajući, zapisničar i ovjerovitelji zapisnika.**

**Članak 57.**

**Izvornici zapisnika sa sjednice Skupštine čuvaju se u Turističkom uredu.**

**Članak 58.**

**Na sjednici Skupštine mogu se voditi stenografske bilješke ili tonsko snimanje, koji se na zahtjev članova Skupštine stavljaju njima na uvid.**

**Ostvarivanje prava iz stavka 1. ovog članka osigurava ovlaštena osoba u Turističkom uredu.**

**Članak 59.**

**Svaki član Skupštine ili drugi sudionik u raspravi ima pravo redigirati svoje izlaganje bez unošenja bitnih izmjena u tekst i bez izostavljanja izraženih misli i razloga.**

**U slučaju spora o osnovanosti zahtjeva da se izvrši ispravak u zapisniku odlučuje se na narednoj sjednici bez rasprave.**

1. **ODNOSI SA PREDSTAVNICIMA SREDSTAVA JAVNOG**

**PRIOPĆAVANJA**

**Članak 60.**

**Predstavnici tiska i drugih sredstava javnog priopćavanja mogu prisustvovati sjednicama Skupštine i izvještavati javnost o radu Skupštine.**

**Poziv za sjednicu Skupštine sa odgovarajućim materijalima dostavlja se i predstavnicima javnog priopćavanja.**

**Od dostupnosti javnosti mogu se izuzeti materijali koji su označeni kao poslovna tajna.**

**O radu sjednice Skupštine može se dati i službeno priopćenje za tisak i druga sredstva javnog informiranja.**

**Priopćenje iz stavka 4. ovog članka daje predsjednik Zajednice.**

**Članak 61.**

**O odnosima sa predstavnicima javnog informiranja brine se predsjednik Zajednice i direktor Turističkog ureda.**

1. **ZAVRŠNE ODREDBE**

**Članak 62.**

**Ovaj Poslovnik stupa na snagu danom oglašavanja na oglasnoj ploči Zajednice.**

**KLASA: 334-1/10**

**URBROJ: 86/10**

**PREDSJEDNIK**

**Milan Jurković**